Jan Johansen (S), 2012-11-20:
For Socialdemokraterne er boligpolitik helt afgørende, fordi det handler om noget, der er utrolig vigtigt for de fleste, nemlig at have et godt hjem, en sikker base.
Det er vores vision og mål, når vi taler om boligpolitik, at sikre, at alle danskere har mulighed for at få en tidssvarende og sund bolig, hvor man kan bo trygt, og samtidig en bolig, der også er miljø- og klimamæssigt bæredygtig.
Det gælder selvfølgelig også vores unge.
Derfor hilser vi velkommen, at Enhedslisten i dag sætter fokus på ungdomsboliger, også set i lyset af ønsket om, at vores børn skal blive den dygtigste generation nogen sinde, at 60 pct. skal gennemføre en videregående uddannelse.
Det er klart, at det stiller store krav, både til vores uddannelse og til vores boligtilbud til unge, men jeg tror på, at vi kan indfri kravene.
Ungdomsboliger er en naturlig del af de boliger, som unge bor i, når de flytter hjemmefra, mens de uddanner sig.
Men det er vigtigt at have for øje, at det kun er en del af paletten med boligtilbud.
Mange unge bor til leje privat eller alment, køber en ejerlejlighed eller flytter måske på kollegie.
De fleste unge bor altså ikke i ungdomsboliger, men vi er glade for, at tilbuddet er der.
I de fleste kommuner er der ikke en lang venteliste på ungdomsboliger, som ministeren allerede har været inde på, men Socialdemokraterne har også fulgt debatten om de unge, som flytter til de større byer, hvor det er svært at finde en bolig.
Derfor er vi glade for regeringens forslag, som gør det billigere for kommunerne at bygge alment og lettere for kommunerne at have en aktiv boligpolitik.
Vi ved, at byggebranchen er blevet hårdt ramt af krisen, og mange steder i landet har været præget af, at kommunerne ikke har haft råd til at igangsætte nye byggerier af almene boliger.
Det er ude i kommunerne, man kan se de lokale behov for tiltag og tage de beslutninger om antallet af ungdomsboliger.
I nogle kommuner kan man nu allerede give de unge en garanti for studieboliger, og andre steder bygger man nyt for netop at have boliger til de unge.
Det synes jeg er positivt, og jeg kan kun opfordre til, at alle kommuner får en ungdomsboligpolitik, hvis de ikke allerede har det.
Socialdemokraterne tror på et samfund, hvor alle har lige muligheder, og vi vil altid være der, når det handler om lige adgang til en bolig for alle uanset pengepungens størrelse.
Det er et klart socialdemokratisk projekt.
Jeg har et forslag til vedtagelse.
Forslag til vedtagelse
»Folketinget anerkender, at behovet for ungdomsboliger bedst vurderes lokalt i kommunerne, og at det er kommunerne, der på baggrund af denne vurdering giver tilsagn til nye boliger.
Regeringen sikrer rammerne for en tilstrækkelig forsyning af ungdomsboliger.
Folketinget konstaterer med tilfredshed, at omkring 4.000 ungdomsboliger er under opførelse, og at specielt de fire store universitetskommuner budgetterer med at give tilsagn om godt 1.000 ungdomsboliger i 2013.
Samtidig hilser Folketinget det velkommen, at regeringen i overensstemmelse med regeringsgrundlaget har taget initiativ til at nedsætte den kommunale grundkapital til ungdomsboliger fra 14 til 10 pct. over perioden fra den 1. juli 2012 til udgangen af 2016 for at sikre opførelse af flere ungdomsboliger, så det fremtidige behov imødekommes.«